CELEX: 52016PC0412
Language: da
Date: 2016-06-24
Title: Forslag til RÅDETS AFGØRELSE om fastlæggelse af den holdning, der skal indtages på vegne af Den Europæiske Union i Det Almindelige Råd under Verdenshandelsorganisationen (WTO) vedrørende USA's anmodning om en WTO-undtagelse med henblik på at forlænge præferencebehandlingen af tidligere ikke-selvstyrende Stillehavsøer

EUROPA-KOMMISSIONEN
            Bruxelles, den 24.6.2016
            COM(2016) 412 final
            2016/0191(NLE)
            Forslag til
            RÅDETS AFGØRELSE
            om fastlæggelse af den holdning, der skal indtages på vegne af Den Europæiske Union i Det Almindelige Råd under Verdenshandelsorganisationen (WTO) vedrørende USA's anmodning om en WTO-undtagelse med henblik på at forlænge præferencebehandlingen af tidligere ikke-selvstyrende Stillehavsøer
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Formålet med dette forslag er at fastlægge den holdning, der skal indtages af Den Europæiske Union i Det Almindelige Råd under Verdenshandelsorganisationen (WTO) vedrørende USA's anmodning om en fornyelse af dets WTO-undtagelse, så Den Europæiske Union kan støtte anmodningen om undtagelsen. 
            
            
               Hvis USA's anmodning om en fornyelse af WTO-undtagelsen efterkommes, vil USA kunne fortsætte med at indrømme præferencebehandling for støtteberettigede produkter fra tidligere ikke-selvstyrende Stillehavsøer (Republikken Marshalløerne, Mikronesiens Forenede Stater, Nordmarianerne (Commonwealth of the Northern Mariana Islands) og Republikken Palau), som importeres til USA's toldområde frem til den 31. december 2026. 
            
            
               •Overensstemmelse med gældende bestemmelser inden for dette politikområde
            
            
               Ikke relevant. 
            
            
               •Overensstemmelse med andre EU-politikker
            
            
               Ikke relevant.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Rådet vedtager på forslag af Kommissionen eller Unionens højtstående repræsentant for udenrigsanliggender og sikkerhedspolitik en afgørelse om fastlæggelse af, hvilken holdning der skal indtages på Den Europæiske Unions vegne i et organ nedsat ved en international aftale, når dette organ skal vedtage en afgørelse, der har retsvirkning, jf. artikel 218, stk. 9, i traktaten om Den Europæiske Unions funktionsmåde (TEUF). Indrømmelsen af en undtagelse, der vil betyde, at USA kan indrømme præferencebehandling for støtteberettigede produkter fra tidligere ikke-selvstyrende Stillehavsøer, falder ind under denne bestemmelse, da afgørelsen træffes af et organ, der er nedsat ved en international aftale (WTO's Almindelige Råd eller Ministerkonference), som påvirker Den Europæiske Unions rettigheder og forpligtelser.
            
            
               •Nærhedsprincippet (for områder, der ikke er omfattet af enekompetence) 
            
            
               Ikke relevant.
            
            
               •Proportionalitet
            
            
               Ikke relevant.
            
            
               •Valg af retsakt
            
            
               Ikke relevant.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSENTER OG KONSEKVENSANALYSER 
            
         
         
            
               Ikke relevant.
            
            
               4.VIRKNINGER FOR BUDGETTET
            
            
               Ikke relevant.
            
            
               5.ANDRE ELEMENTER
            
            
               Kommissionen bliver bemyndiget til at indtage en holdning på den Europæiske Unions vegne med henblik på at støtte USA's anmodning om en WTO-undtagelse, i det omfang det er nødvendigt for at tillade USA at indrømme præferencebehandling for støtteberettigede produkter fra tidligere ikke-selvstyrende Stillehavsøer frem til den 31. december 2026. 
            
            
               USA anmoder om en forlængelse af sin undtagelse (WT/L/694 af 1. august 2007) fra artikel 1, stk. 1, i GATT 1994 for fortsat at kunne give historiske præferencer til tidligere ikke-selvstyrende Stillehavsøer i overensstemmelse med sine internationale forpligtelser. 
            
            
               Ifølge USA er præferenceindgangsordningen for eksport fra disse øer til det amerikanske marked både historisk og økonomisk begrundet.
            
            
               USA påtog sig forpligtelserne med henblik på at sikre sikkerheden og den økonomiske udvikling i de tidligere TTPI-stater ved en overenskomst om formynderskab med FN's Sikkerhedsråd i 1947.
            
            
               På baggrund af den overenskomst har USA skabt en langvarig historisk forbindelse til de tidligere TTPI-stater og, set ud fra et økonomisk synspunkt, på længere sigt, har systemets primære formål været at fremme udvidelsen af samhandelen og den økonomiske udvikling af præferenceberettigede lande på en måde, der er forenelig med målene i GATT og med de præferenceberettigede landes handelsmæssige, finansielle eller udviklingsmæssige behov. I sin anmodning bemærker USA desuden, at dette formål er blevet så meget desto vigtigere, da de tidligere formynderskabsområder er blevet selvstyrende enheder.
            
            
               Anmodningen om undtagelsen vil i givet fald føre til den tredje forlængelse af præferencetoldbehandlingen. Den 8. september 1948 blev USA indrømmet en undtagelse fra sine forpligtelser i henhold til artikel 1, stk. 1, i GATT 1947 på ubestemt tid. I henhold til stk. 1, litra b), nr. iii), i GATT 1994 blev undtagelsen revideret og inkorporeret i GATT 1994 med en udløbsfrist på to år, da Marrakeshoverenskomsten om oprettelse af Verdenshandelsorganisationen ("WTO-overenskomsten") trådte i kraft den 1. januar 1995. I henhold til stk. 2 i forståelse vedrørende undtagelser fra forpligtelser i henhold til den almindelige overenskomst om told og udenrigshandel 1994 og i erkendelse af at undtagelsen af 8. september 1948 ville været udløbet den 31. december 1996, medmindre den blev forlænget, blev den forlænget den 14. oktober 1996. Den blev forlænget igen den 1. august 2007 for perioden indtil den 31. december 2016.
            
            
               Anmodningen om undtagelsen giver ikke anledning til økonomiske betænkeligheder for Den Europæiske Union, da præferencebehandlingen ikke forventes at have en negativ indvirkning på EU's handel med de præferenceberettigede lande. 
            
            
               Set i lyset af disse overvejelser bør Den Europæiske Union tilslutte sig den spirende konsensus om at støtte anmodningen om undtagelsen i WTO's Almindelige Råd. 
            
            
               2016/0191 (NLE)
            
            
               Forslag til
            
            
               RÅDETS AFGØRELSE
            
            
               om fastlæggelse af den holdning, der skal indtages på vegne af Den Europæiske Union i Det Almindelige Råd under Verdenshandelsorganisationen (WTO) vedrørende USA's anmodning om en WTO-undtagelse med henblik på at forlænge præferencebehandlingen af tidligere ikke-selvstyrende Stillehavsøer
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og 
            
            
               ud fra følgende betragtninger:
            
         
         
            
               (1)Ved artikel IX, stk. 3 og 4, i Marrakeshoverenskomsten om oprettelse af Verdenshandelsorganisationen ("WTO-overenskomsten") fastsættes procedurerne for at indrømme en fritagelse for en forpligtelse, som er pålagt en medlemsstat i medfør af WTO-overenskomsten eller en af de multilaterale handelsaftaler. 
            
            
               (2)Den 1. august 2007 blev USA indrømmet en undtagelse fra forpligtelserne i henhold til artikel I, stk. 1, i den almindelige overenskomst om told og udenrigshandel 1994 ("GATT 1994") for perioden frem til den 31. december 2016.
            
            
               (3)USA har i henhold til artikel IX, stk. 3, i WTO-overenskomsten indgivet en anmodning om at blive indrømmet en undtagelse fra sine forpligtelser i henhold til artikel I, stk. 1, i GATT 1994, frem til den 31. december 2026, i det omfang det er nødvendigt for at tillade USA fortsat at indrømme præferencebehandling for støtteberettigede produkter fra de tidligere ikke-selvstyrende Stillehavsøer (Republikken Marshalløerne, Mikronesiens Forenede Stater, Nordmarianerne (Commonwealth of the Northern Mariana Islands) og Republikken Palau), som importeres til USA's toldområde. 
            
            
               (4)Efterkommes USA's anmodning om en WTO-undtagelse, vil det ikke få negative følger for hverken Den Europæiske Unions økonomi eller for handelsforbindelserne med de i henhold til denne undtagelse præferenceberettigede lande. 
            
            
               (5)Det er derfor hensigtsmæssigt at fastlægge den holdning, der skal indtages på Den Europæiske Unions vegne i WTO's Almindelige Råd, til støtte for USA's anmodning om en undtagelse —
            
            
               VEDTAGET DENNE AFGØRELSE: 
            
            
               Artikel 1
            
            
               Den holdning, der skal indtages på Unionens vegne i Det Almindelige Råd under Verdenshandelsorganisationen, er at støtte USA's anmodning om undtagelse fra forpligtelserne i henhold til artikel I, stk. 1, i den almindelige overenskomst om told og udenrigshandel 1994 til den 31. december 2026 i overensstemmelse med betingelserne i USA's anmodning om undtagelse.
            
            
               Denne holdning tilkendegives af Kommissionen. 
            
            
               Artikel 2
            
            
               Denne afgørelse træder i kraft på dagen for vedtagelsen. 
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand